“Madaniyat va ma’rifat” telekanalidagi inglizcha savol-javobning bir savolida ikkita xato topildi

O‘zbekiston milliy teleradiokompaniyasining “Madaniyat va ma’rifat” telekanalida efirga uzatilgan inglizcha savol-javob ko‘rsatuvidagi bir savolda ikkita xato topildi. Bu haqda Facebook’dagi StudentLife.uz sahifasida ma’lum qilingan.

Savol ekranga chiqarilgani aks etgan fotosurat keltirilgan bo‘lib, unda “He is ... note-book, but I can’t find ...” ko‘rinishidagi gap berilgan va nuqtalar o‘rnini to‘ldirish uchun to‘rtta variant berilgan. Qayd etilishicha, savol qilib berilgan jumladagi “note-book” so‘zi aslida “notebook” (o‘zbekcha daftar) ko‘rinishida qo‘shib yoziladi. Shuningdek, ushbu predmetni ko‘rsatish uchun keltirilgan “He” olmoshi faqat jonli obyektlar uchun ishlatiladi.
Suratga izoh qoldirganlarning aksariyati ushbu holatni kulgu bilan qabul qilgan. Ushbu savolga javob berishi kerak bo‘lgan ishtirokchi savolning o‘zi noto‘g‘ri ekanligi tufayli to‘g‘ri javobni topa olmagani taxmin qilingan. Savolni kitobdan ko‘chirish vaqtida xatolikka yo‘l qo‘yilgani qayd etilgan.